ફાઈનલમાં પ્રવેશ મેળવનાર પ્રત્યેક સ્પર્ધકને પ્રોત્સાહન રૂપે રોકડ પુરસ્કાર આપવામાં આવેલ. જ્યારે મુખ્ય બન્ને વિભાગમાં પ્રથમ સ્થાને મેળવનાર સ્પર્ધકને રૂ. ૫૧૦૦/-, દ્વિતીય સ્થાન મેળવનાર સ્પર્ધકને રૂ. ૩૧૦૦/- અને તૃતીય સ્થાન મેળવનાર સ્પર્ધકને રૂ.૨૧૦૦/- નો રોકડ પુરસ્કાર તથા સ્પર્ધકોનાં ગુણાંકન આધારે પ્રથમ ત્રણ ક્રમે આવનાર સંસ્થાઓને ટ્રૉફી, ભાગ લેનાર પ્રત્યેક સ્પર્ધકોને પ્રોત્સાહન સ્વરૂપે પ્રમાણપત્રો એનાયત કરવામાં આવેલ. આ પ્રસંગે સંસ્થાના માનદ્ મંત્રી, પુસ્તકનાં લેખક અને કાર્યક્રમનાં અધ્યક્ષશ્રી લાભુભાઈ સોનાણીએ સ્પધકો તથા તેમના માર્ગદર્શકોને સફળતાપૂર્વક ભાગ લેવા બદલ અભિનંદન પાઠવ્યા હતા. તો ભાગ લેનાર દરેક સંસ્થાઓનો હાર્દિક આભાર વ્યક્ત કર્યો હતો. તેઓએ સ્પર્ધાનો હેતુ સમજાવતા કહ્યું હતું કે ‘આજના વિદ્યાર્થીઓ, એ આવતીકાલનાં નાગરિકો, શિક્ષકો-પ્રૉફેસરો, નેતાઓ, ડોક્ટરો, વૈજ્ઞાનિકો, સંચાલકો બનશે. સ્પર્ધાના માધ્યમથી બાળકોમાં સંવેદનાનાં બીજ બાલ્યાવસ્થાથી જ રોપવાનો છે. જે ભવિષ્યમાં વિશાળ વટવૃક્ષ બની વિકલાંગોને આમ સમાજની મુખ્યધારામાં સમાવવા પ્રયત્ન કરશે.’ પોતાના જીવનમાં આવેલાં દુઃખો અને ઘટેલી ઘટનાઓને પોતાના જીવનનું પ્રેરણાબળ ગણાવતા લાભુભાઈએ દરેક સ્પધકોને સાભળ્યા હતા અને સ્પર્ધકો સાથે પોતાનાં જીવનનાં વિશેષ અનુભવો વ્યક્ત કરી પ્રેરિત કર્યા હતા.